khistorydata/jeongjo-sjw-relations huggingface dataset:
정조 1년
丁酉五月二十三日未時。上御興政堂。召對入侍時。參贊官金夏材。侍讀官李敬養。檢討官朴祐源。假注書徐鼎修。記事官林錫喆金勉柱。以次進伏訖。進講史記評林平準書。敬養祐源以次讀訖。上讀自於是以東郭咸陽孔僅。止通貨物矣。敬養曰。漢武帝之窮兵黷武。專由於未能克祛私慾。因此而天下之財力旣竭。則又爲生財之道。用此聚斂之臣。以一篇觀之。可以見太史氏之貶意。大抵治國之謨。莫過於節財用。此爲後世之監戒。伏願殿下。於節財用三字。益加留念焉。祐源曰。卜式治民。如牧羊之語。與治大國。若烹小鮮之意。略同。蓋治民之道貴在各順重性。善者培之。惡者斥之。是以朝廷之亂臣。閭閻之奸民。如莠之害苗者。鋤而去之然後。可無染惡之患。卜式之言。雖小。可見其喩。大治國之道。亦猶是矣。伏願此等處留念焉。上曰。所陳俱好矣。夏材曰。漢武帝。窮兵黷武。竭天下之財。而猶有一正之規故。至於卜式之類。亦能輸財納官。以補國用。蓋漢家規模。不過富强之術。而其效如此。況克行仁義。誕敷敎化。則其效。尤豈不大哉。伏願體念焉。上曰。好矣。上曰。卜式末節。比弘羊輩。何如。夏材曰。似非弘羊之類矣。上曰。卜式。以何德行而入三綱行實乎。夏材曰。必以輕財好施而然矣。上曰。西風復起。欲雨不雨。極可悶也。夏材曰。日氣甚熱。似當不久下雨矣。命退。諸臣退出。
정조 1년
丁酉五月二十三日戌時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。上曰。湖西雨澤狀啓見之否。國榮曰。俄者見之。湖西雨澤則或得二犂。或得一犂。高燥處外。皆爲移秧云。此則幸甚矣。上曰。畿內。最爲可悶矣。國榮曰。然矣。上曰。李秉模何當入來乎。國榮曰。朝聞消息。則出道於水原云。數日之內。似當入來矣。上曰。戶曹鑄錢事。何以則好耶。國榮曰。鑄錢。古則以十萬兩物力。鑄得十五萬兩故。果有所利。而近來則不過爲什二之利云。果若如此。何必鑄錢乎。第今許多物力。旣入其中。勢將不得不爲之。而各別申飭然後。可免如前尾閭之弊矣。上曰。連爲祈雨。若無靈應。則勢將更爲親祭。以北郊爲之。何如。國榮曰。北郊親祭。亦有先朝已例。而豈至於更爲親禱之境乎。上曰。來月初八日。將爲昌德宮動駕。而曾在先朝。每以特敎擧行。此後則禮曹定式草記事。分付。可也。仍命退。諸臣以次出。
정조 1년
行都承旨洪國榮藥院直。左承旨兪彦鎬坐。右承旨吳載紹坐直。左副承旨徐有防坐直。右副承旨李鎭衡坐。同副承旨李文源在外。注書二員未差。假注書李兢淵藥院直柳孟養仕直。事變假注書林雲喆仕。
정조 1년
和柔翁主成服後。大殿王大妃殿惠慶宮中宮殿。政院玉堂單子問安。答曰。知道。
정조 1년
吳載紹啓曰。大司憲李瀰。待差行公間受由。執義任觀周任所在外。掌令朴在源疏批未下。兪彦鏶在外。持平金鍾厚在外。金熹在外。今日以監察茶時之意。敢啓。傳曰。知道。
정조 1년
備忘記。所下飭敎。非謂不卽知入。謂其不知名數之失。則待罪措語。何其逕庭也。且一邊待罪。一邊入稟。殊非俟勘之意。又何其顚錯也。以此以彼。不可無警。左副承旨金夏材遞差。
정조 1년
傳于李鎭衡曰。承旨前望單子入之。
정조 1년
承旨前望單子。以李文源爲承旨。左副承旨徐有防。右副承旨李鎭衡。同副承旨李文源。
정조 1년
傳于吳載紹曰。中官梁大宜只耽昏睡。不爲待令。從重推考。
정조 1년
傳于李鎭衡曰。近來擧行之慢忽。莫甚於堂后假官。況俄者承旨處分之後乎。金夏材遞差傳旨。與吏曹。持來前望偕入。而中官傳旨。亦爲稽滯。注書簪筆之古規安在。當該注書汰去。
정조 1년
兪彦鎬。以弘文館言啓曰。本館上番闕直事甚未安。副校理沈有鎭。卽爲牌招入直。何如。傳曰。知道。
정조 1년
吳載紹。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 1년
徐有防啓曰。明日次對。諫院無進參之員。除在外外。呈告人員。竝待開門牌招。以爲推移入侍之地。何如。傳曰。允。
정조 1년
丁酉五月二十四日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。國榮讀奏公事。上命書判付。上曰。李敬養入直於玉堂乎。國榮曰。然矣。上曰。李敬養入侍。賤臣承命召入。李敬養進前。上曰。欲使鄭志儉。兼送南北漢矣。南漢反庫尙遠云。卽往北漢。暗行後。軍餉軍器等物。詳細摘奸以來。上曰。三馬牌持入。賤臣承命持入。上命傳敬養。仍命敬養退出。上曰。昨見堂后日記。講筵文義。全不詳載者多矣。國榮曰。講筵說話。亦依擧條例。簡通後入載則。似好矣。上曰。然矣。遂命退。諸臣以次出。
정조 1년
丁酉五月二十四日巳時。上御尊賢閣。同副承旨入侍時。同副承旨李鎭衡。假注書徐鼎修。記事官林錫喆金勉柱。以次進伏訖。上曰。留院公事入之。賤臣承命持入。命鎭衡讀奏。上曰。向來以未批之疏混下事。有中官推考之敎矣。今番朴在源疏。亦未批混下。而政院尙無皁白。可怪。朴在源疏本頒布與否知入。十四日坐直承旨爲誰。亦爲知入。賤臣承命出來。問于政院後。還奏曰。朴在源上疏如不頒布。十四日坐直承旨兪彦鎬徐有防云矣。上曰。注書日記。必仔細爲之。可也。古者記注之事。甚爲重大。今則雖難如前。而近來日記。言辭之間。字句之際。全沒脈絡。每多錯誤。筵席之上。雖無嘉言善謨之可記。而其他酬酢。亦不詳悉入錄。甚可悶也。命退。諸臣退出。
정조 1년
丁酉五月二十四午時。上詣孝明殿。行晝茶禮入侍時。左承旨兪彦鎬。右承旨吳載紹。右副承旨徐有防。同副承旨李鎭衡。假注書徐鼎修。記事官林錫喆金勉柱。以次侍立訖。上具縗服。出齋室。詣孝明殿親行晝茶禮訖。儀註上同還齋室。諸臣以次退出。
정조 1년
丁酉五月二十四日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆金勉柱。醫官慶絢。以次進伏訖。絢奉進湯劑。上進御。上曰。卿見朝野記聞乎。國榮曰。見之矣。上曰。我朝事績。卿能詳知否。國榮曰。臣未能詳記。而大體則知之矣。上曰。列聖朝事實。不可不詳知矣。國榮曰。然矣。古人曰。欲法堯舜。當法祖宗。矧我列朝盛德大業。卓越百代。以創業言之。太祖大王。以神武啓運。規模宏遠。以守成言之。世宗大王。以經術制治。文物彬郁。自此以後。聖神相承。治化郅隆。積德餘慶。寶曆綿遠。今殿下所以師法而繼述者。盡在於列聖朝事績矣。上曰。卿言果是矣。遂命退。諸臣以次出。
정조 1년
丁酉五月二十四日戌時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。上曰。俄見成廟朝事績。有一大祝。不能讀祝文。成廟特命補外。未久復召。此可見聖人不棄一物之盛意也。以此觀之。則臺望。決不可改通矣。國榮曰。聖敎誠然矣。殿下每以法祖宗爲心。則國家之治平。不必他求矣。上曰。予見野史。至昏朝事。未嘗不掩卷而不見耳。國榮曰。此則不然矣。以惡爲戒。亦足爲勸善之道也。上曰。庶類節目尙未成出乎。國榮曰。姑未爲之云矣。上曰。明日次對。吏判當入來乎。國榮曰。聞有服制。不得入來云矣。上命退。諸臣以次出。
정조 1년
行都承旨洪國榮藥院直。左承旨鄭民始坐直。右承旨兪彦鎬坐直。左副承旨吳載紹坐。右副承旨徐有防坐。同副承旨李鎭衡坐。注書二員未差。假注書李兢淵藥院直柳孟養仕直。事變假注書林雲喆仕。
정조 1년
兪彦鎬。以景慕宮樂器造成廳言啓曰。樂器今已造成。各樣樂具。別單書入。而陪進吉日。令日官推擇。則今五月二十八日爲吉云。同日陪進于景慕宮。前日輸來。皇壇樂器。亦爲還入之意。敢啓。傳曰。知道。
정조 1년
以獻納朴宗來牌不進罷職傳旨。傳于兪彦鎬曰。只推。
정조 1년
兪彦鎬啓曰。右邊捕盜大將李漢膺罷職事。命下矣。在前如此之時。有他邊大將兼察之例。今番則何以爲之。敢稟。傳曰。左大將兼察。
정조 1년
又啓曰。右邊捕盜大將。以左大將兼察事。命下矣。左邊捕盜大將張志恒。卽爲牌招。以爲聽傳敎之地。何如。傳曰。允。
정조 1년
傳于兪彦鎬曰。向者飭敎之後。無論城內城外。明火賊外。必多有偸竊之患。令兵判。某牌某處之見竊者及該牌軍官部將。一日査實。草記事。分付。
정조 1년
兵曹口傳政事。以李敬懋爲右捕盜大將。
정조 1년
鄭民始啓曰。新除授右邊捕盜大將李敬懋。卽爲牌招。命召及大將牌傳令牌。以爲傳授之地。何如。傳曰。允。
정조 1년
以左承旨鄭民始牌不進罷職傳旨。傳于兪彦鎬曰。只推。更爲牌招。
정조 1년
傳于兪彦鎬曰。騎馬一匹立之。
정조 1년
傳于吳載紹曰。中官梁大宜。誤傳下敎推考。命召出納。何等重大。該房承旨。宜有提稟。而輕先封入。亦爲推考。
정조 1년
以左承旨鄭民始再牌不進。罷職傳旨。傳于兪彦鎬曰。只推。更卽牌招。
정조 1년
傳于鄭民始曰。金相福傳旨。注書曰。以無例。不爲捧入。皇明之制。雖未知。傳旨之有無。我朝肅廟以上。亦多其例。注書爲先從重推考。
정조 1년
鄭民始。以備邊司言啓曰。諸道各邑。自備穀居首居末。分等賞罰。旣有定式矣。昨年居首之義州府尹李義弼。係是堂上官。陞敍之典。無所可施。至於未滿十石之三登縣令金煹。越三等。居末之新寧前縣監兪漢敦。古阜前郡守姜柱箕。越五等。何如。傳曰。允。
정조 1년
吳載紹。以義禁府言啓曰。江原監司金履素狀啓。據刑曹粘目內。蔚珍前縣令沈樂洙。移本府處之事。允下矣。沈樂洙。今方待命。卽爲拿囚之意。敢啓。傳曰。知道。
정조 1년
兪彦鎬。以兵曹言啓曰。專經武臣殿講不通人員。各於本司入直。能讀後。草記事。命下矣。卽接訓鍊都監禁衛營御營廳守禦廳摠戎廳移文。及部將廳牒報。則訓鍊都監哨官李尙烈。禁衛營哨官李彦豊。御營廳哨官姜啓祚。守禦廳哨官金忠大。摠戎廳把摠李宅永。部將李光進。今已能讀云矣。敢啓。傳曰。知道。
정조 1년
又以兵曹言啓曰。依下敎。左邊捕盜廳從事官洪繼哲洪尙德。兼從事官邊德淳。各決棍十度。右邊捕廳從事官崔雲柱李鎭邦。兼從事官邊聖和。各決棍十五度後。汰去之意。敢啓。傳曰。知道。
정조 1년
待敎林錫喆。檢閱金勉柱疏曰。伏以日月迅邁。大行大王練祀。倐焉已過。仰惟聖孝攀慕。益復如新。仍伏念臣等。俱以庸陋。猥叨簪筆之列。居常愧恧。若無所容矣。蓋史官之爲職。不輕而重。用記人主之言動。備著朝廷之得失。存褒貶於當時。示法戒於來後故。當其修史之際。父子兄弟。不得相傳。旣修之後。雖人君。亦不得見焉者。乃所以重其體而嚴其法也。是以古之唐宗。欲見其史官之所記。終因褚遂良據例之言。乃不得覽焉。此爲遂良之得體。唐朝之美事也。迺者今日次對筵中。適因實錄事。下詢于大臣之際。兵曹判書蔡濟恭。越席仰對曰。自古史官之時政記。無足可觀。反不如政院日記。又曰。名雖史冊。而不足以徵信爲言。有若有無之不關者然。噫。苟如濟恭之言。則國家之設置史閣。徒爲文具。而只一政院日記。足矣。且以祕史中說話。肆然論斥。至以無足徵信等說。仰達於筵席。然則爲人君者。政令施措之間。將安所忌憚而愼重也哉。惟彼重臣。亦曾經史職者也。似當習知史筆之嚴祕。而今乃不少顧忌。張皇奏對。專昧體例。貽羞史館。莫此爲甚臣等於此。不勝慨然。玆敢略控短章。仰暴愚見。伏乞聖明。俯垂裁察。亟賜諒處。以重史閣。以存古規。千萬幸甚。答曰。省疏具悉。兵判之語次失言。決非有意而然。爾等但可自勉史事。
정조 1년
丁酉五月二十五日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。上曰。大臣備堂皆入來乎。國榮曰。幾盡入來矣。上曰。戶曹亦入來乎。國榮曰。俄已入來矣。上曰。戶曹判書入侍。賤臣承命召入。戶曹判書洪樂純進前。上曰。鑄錢事有所料量者乎。樂純曰。臣於近日。考見前後鑄錢時文書。則戶曹判書金東弼爲鑄錢。而其時鑄錢之利。十出十五。而近來則不過爲十二之利故。覈其委折。則多有中間消融之弊矣。上曰。丁丑年摠戎廳鑄錢。則利出幾何乎。樂純曰。其時則幾出十之四。此後則皆不過十二之利矣。上曰。旣無所利。則何必鑄錢乎。樂純曰。此是爲國家經費之事。不可不任怨爲之。俾有利益矣。上曰。泰淵之鑄錢。固無可言。近來鑄錢。皆不能善爲而然矣。樂純曰。臣於日前招致匠手輩。面諭爲國盡心之意。而弄奸之弊。實難禁戢矣。上曰。自古末世之錢。體漸輕小。至有鵝眼錢。百錢浮水之說。近來之錢。亦甚可駭矣。樂純曰。然矣。上曰。鑄錢今雖始之。此歲之內。勢難畢役耶。樂純曰。然矣。上曰。旣始之事雖不可不爲。亦不可不商量爲之。次對入侍。相議爲之。好矣。國榮曰。今年之內。旣難畢役。則明年始之。似好矣。上曰。近來戶曹之經費。何如。樂純曰。僅爲支過。而萬無儲畜之道。此甚可悶矣。上曰。卿於經費。盡心於節用之道云。誠可嘉尙也。上曰。晝講次對。同爲入侍。仍命退。諸臣以次出。
정조 1년
丁酉五月二十五日午時。上御尊賢閣。藥房副提調持湯劑入侍時。副提調洪國榮。假注書柳孟養。記事官林錫喆金勉柱。醫官慶絢。以次進伏訖。絢奉湯劑進前。上進御。國榮曰。醫官輩。以爲來月。則此湯劑姑爲停止。淸暑六和湯。當爲進御云。臣亦以爲好矣。當其盛炎。豫服淸暑之劑。則暑氣易可制矣。上曰。無妨矣。國榮曰。連行祈雨。而一霈尙靳。三農已判愆期。朝野之憂。誠是不少矣。上曰。誠未孚格。雨澤尙遲。言念民事。誠爲罔涯。命退去。諸臣以次出。
정조 1년
丁酉五月二十五日戌時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。上曰。今日之雨。亦不快霔矣。國榮曰。今番則釀雨旣久。似有可望矣。上命奏公事。上曰。今日臺啓。以爲京城至近之地。有明火之賦云。豈不驚駭乎。國榮曰。近來治盜太緩故。竊發之患。到處有之云。不可不嚴飭矣。上曰。放歸田里罪人。果無捧傳旨之例乎。國榮曰。政院與禁府皆無前例云矣。上曰。傳旨之不卽書入。非注書慢忽之致耶。國榮曰。傳旨之規。承旨出草然後。注書始乃正書矣。上曰。俄者翰林之上疏。豈不過中乎。國榮曰。聖敎誠然矣。上命退。諸臣以次出。
정조 1년
行都承旨洪國榮藥院直。左承旨鄭民始坐。右承旨兪彦鎬坐直。左副承旨吳載紹坐直。右副承旨徐有防坐。同副承旨李鎭衡坐。注書二員未差。假注書李兢淵藥院直柳孟養仕直。事變假注書林雲喆仕。
정조 1년
吳載紹啓曰。合辭方張之時。兩司無詣臺之員。除在外疏批未下外。呈告人員。竝卽牌招。何如。傳曰。允。
정조 1년
鄭民始啓曰。因禮曹單子。再次祈雨祭。今日當爲傳香。而大霈方始。水標幾至四寸。在前如此之時。有啓稟姑停之事。何以爲之。敢稟。傳曰。停止。
정조 1년
傳于吳載紹曰。司寇之長。不可數遞。呈辭勿施。
정조 1년
吳載紹。以義禁府言啓曰。全羅道珍島郡定配罪人沈脩之放送。承傳。啓下矣。卽爲放送事。分付該道道臣之意。敢啓。傳曰。知道。
정조 1년
又以右邊捕盜廳言啓曰。依下敎。左捕廳前後譏察軍官安命集安景仁玄喜慶金在敬李長郁吳允鎭洪處謹崔致彬申弼老。右捕廳前後譏察軍官韓世輝李壽海朴垕春李匡國李元鎭安世洸張斗橋李守默等。各決棍十度之意。敢啓。傳曰。知道。
정조 1년
丁酉五月二十六日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣。而民憂國計。自多關心。夜不能穩寢矣。國榮曰。當此亢旱之時。宵旰之聖慮。安得不然。而只當務盡其恐懼修省之道也。何至於寢睡不安之境乎。上曰。今日之雨。頗有周洽之望乎。國榮曰。宜雨而不雨。已至多日。今日之必得霈然。姑未可料度矣。上曰。祈雨祭。不可以始雨而中止矣。國榮曰。然矣。卽今移秧節晩。民情必切急矣。上命奏公事。仍命書判付。命退。諸臣以次出。
정조 1년
丁酉五月二十六日巳時。上御尊賢閣。左承旨入侍時。左承旨鄭民始。假注書柳孟養。記事官林錫喆金勉柱。以次進伏訖。上曰。下番翰林馳詣社壇先農壇南壇壇上。精潔與否。摘奸以來。勉柱承命而出。上謂民始曰。籌司之任。非獨大僚之公擧。予之倚任。意亦有在。邊謀國事。毋爲放忽。以盡其平日所蘊。以副予望。民始對曰。伏承聖敎。臣不勝惶感矣。臣年少識淺。且無履歷。以此謏見。何能與聞廟堂之議。參決軍國之事乎。且念臣於淸要之職。無不遍揚。臣奉命倘遑尤益惶懼矣。上曰。好雨旋始旋止。終靳大霈。益切悶然也。民始曰。雨意尙存。方冀大霈。而一日二日。農期漸愆。誠爲悶迫。上曰。連見各道狀啓。則旱乾。八道同然云。民事萬萬切急。命退去。諸臣以次出。
정조 1년
丁酉五月二十六日戌時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。治國之要。莫如得人。而當此人才渺然之時。何以則可以得人乎。國榮曰。古人。謂天生一世之才。足了一世之事。不患無人。惟患用人之難也。蓋天下人才之品。有大有小。大者不可以爲小。小者不可以爲大也。故古昔聖王。知其然也。常於用人之際。審察而擇之。難愼而處之。爵命之加。各隨其才品官職之等。視此爲高下。賢者在位。能者在職。故大臣無覆餗之譏。小官無尸祿之愆。而百工允釐。庶績咸熙。苟究其本。則專在於君上用人之道矣。上曰。卿言果是矣。而量才授仕。豈不難乎。國榮曰。此則人主有格致誠正之工然後。可以察人之忠邪。辨人之臧否矣。上曰。此果不易之正論矣。上命退。諸臣以次出。
정조 1년
又以都摠府言啓曰。副摠管魚錫定。以今日入直武藝別監軍兵等中日試放事。景福宮晝仕出去之意。敢啓。傳曰。知道。
정조 1년
以獻納朴宗來牌不進罷職傳旨。傳于吳載紹曰。只推。
정조 1년
傳兪彦鎬曰。軍士房承旨入侍。
정조 1년
備邊司薦望。以洪國榮爲摠戎使。
정조 1년
兪彦鎬啓曰。新除授摠戎使洪國榮。以兼大將。旣受密符矣。敎書雖未及啓下。卽爲牌招。密匣冊。更爲修整。何如。傳曰。允。
정조 1년
傳于兪彦鎬曰。守禦使前望單子入之。
정조 1년
備邊司守禦使前望。以徐命善爲守禦使。
정조 1년
傳于兪彦鎬曰。新除授守禦使徐命善。卽爲牌招。傳授密符。
정조 1년
以承傳色口傳下敎曰。禁衛將兵之任。不可暫曠。禁將徐命善移拜之代。卽爲薦望。以入待下批。仍卽牌招。傳授命召。
정조 1년
備邊司薦望。以洪國榮爲禁衛大將。
정조 1년
兪彦鎬啓曰。卽者兵曹郞廳來言。禁軍別將改差代擬入事命下。而判書蔡濟恭方在情勢難安中。不得擬入云。成命之下。不卽擧行。事甚未安。兵曹判書蔡濟恭。卽爲牌招。使之擬入。何如。傳曰。允。
정조 1년
傳于兪彦鎬曰。坐直承旨入侍。
정조 1년
傳于吳載紹曰。摠戎使前望單子入之。
정조 1년
摠戎使前望。以李柱國爲摠戎使。
정조 1년
吳載紹啓曰。標信開門。何等重大。而宣傳官南愼五。旣承興化正門及西挾竝開之下敎。而只開西挾。徑納標信。以致更請留門之擧者。事極駭然。所當嚴處。而本院請推之外。無他可施之罰。何以爲之。敢稟。傳曰。明當下敎矣。
정조 1년
吳載紹。以奉常寺官員。以都提調提調意啓曰。東籍親耕田所種小麥打作。則所出爲一石一斗之意。敢啓。傳曰。知道。
정조 1년
左承旨鄭民始疏曰。伏以臣於選部待罪之日。伏奉銀臺移授之命。牌召繼降。不敢屢違。雖已章皇入肅。而顧臣私心。有懍然而憂懼者。伏聞日昨賓對。以臣差下備局副提調云。噫嘻。此何擧也。臣本魯劣。無所知識。特蒙不世之遇。遍揚淸要之班。此豈臣之所自期許。亦豈臣之所可堪承者哉。然而聖恩。與天同大。此身非已所有。區區辭巽之義。未敢膠守。凡有除拜。惟上所命。濫竽之誚。過福之災。曾未暇自恤也。第是籌司之任。尤號爲當品極選。雖古之名碩。必待望實俱茂。踐歷旣久然後。猶復難愼而不輕授。今臣之謏識淺智。固且勿論。以其年紀則纔過三旬也。以其通籍則厪及五稔也。今乃不問其當否。擧而畀之。使之與聞廟堂之議。參決軍國之務。則此眞所謂鷄鶋之眩鍾鼓。蚊蝱之負泰山。淸朝考實之政。豈容如是。嗚呼。於敵以下。寸心相契。則猶有不惜其死者。況以眇末之賤。得之君父之尊。其所感激圖報之心。寤寐如結。苟可以出一謨劃。少禆國家。則臣豈敢爲虛文飾讓於聖明之下哉。誠恐名器之玷辱。四方之譏笑由臣而始。則今之趨命爲恭者。適足爲孤負之科而已。反復思量。冒膺無路。敢控短章。仰暴情實。伏乞聖慈。曲垂鑑諒。矜臣由中之懇遞。臣不稱之任。俾安私分。以重公器。不勝幸甚。答曰。省疏具悉。籌司之任。實循公議。爾其勿辭察職。
정조 1년
掌令朴在源疏曰。伏以臣於向者。悶旱求言之下。忝叨館職。與諸僚箚陳數條。以備一日之責。而以近來臺閣之不尊。略有所論及矣。不意前掌令臣鄭宇淳。以此引嫌。至於陳疏違牌。遞免乃已。臣方不勝瞿然之際。忽伏承掌憲新除。宇淳之遞。雖曰過引。而臣之見職。乃占宇淳之代。則實有包拯三司。使之嫌。而歐陽脩所謂。手探其物。口云不欲者。正爲臣今日道也。揆以廉隅決難冒膺。而第緣疏決方張。因有先入侍之命故。不敢言他。章皇登筵。而豈可因仍蹲據。以犯古人蹊牛之戒哉。玆於天牌之下。冒入文字。略暴情懇。伏乞聖明。亟遞臣職。俾伸廉防。仍治臣罪。以嚴朝綱。不勝幸甚。臣雖不言官自處。而事在目下。不得不言。臣於韓翼謩金相福放釋之命。愕然失圖。竊不勝憂慨之至。噫。彼兩罪人之負犯。何如。罪名。何如。三司諸臣之齊聲爭論。凡幾月矣。則一國之公議轉激。三尺之王章甚嚴。雖以人主之尊。有難低仰於其間。而昨允臺請。今忽全釋者。此何國體。此何擧措。揆以嚴懲討。則處分顚倒。論以待臣僚。則誠實太欠。重爲殿下惜此擧也。翼謩則初欲漫漶。而敢曰左右之無畏。末乃謀避。而至有前席之逃遁。顧此罪狀。有何曲恕之端耶。至於相福則賦性之妖慝。行己之憸邪。備悉於前後討罪之章。今不必疊床而顯斥大義。至請言根之詰問。暗嗾逆豎。身作凶圖之嚆矢者。俱爲人臣罔赦之罪。而又是翼謩之所無者也。明義錄書成之後。益見其所犯之窮凶。而當初勘罪之啓。加之以爲先二字者。可驗輿憤之尤切也。臣謂亟收兩罪人放送之命。仍前竄配。斷不可已也。且伏念日昨疏決。雖出悶災曠蕩之典。而鄭遠達妖逆之親叔。閔百奮負犯之至重。亦在混放之中。則此豈嚴隄防。杜亂源之意。而至若鄭忠達。雖未詳所犯之輕重。當此穉陽未長。群陰尙伏之日。不可使此輩妖孽之族。偃歸京洛。任其跳踉。亦望還寢成命。仍置流放之籍。宜矣。臣於伊日追後入侍。未及與參於諸罪人疏釋之時。不得與諫臣同聲爭執。退出思量。終不容泯默故。今此附陳。此亦臣難冒之一端。惟聖明諒察焉。答曰。省疏具悉。所陳當留意。爾其勿辭察職。
정조 1년
敎南漢山城守禦使徐命善書。王若曰。彩變左軍之旌旗。文武全材之獨擅。命管南城之鈐轄。前後一節之三持。敷心腹而寵章斯申。托爪牙而壯猷是藉。眷彼山營險阻。實我京輔關防。山河控襟帶之形。爲宰相兼領之地。亭壁備桑土之戒。想列朝經遠之謨。前使之設施旣多。不可付諸生手。宿逋之査正方始。政須圖任舊人。惟卿。世篤忠貞。望重公輔。孝家忠國。先朝紆一直臣褒。明義樹網。寡人有八箇字諭。拚死生而立大節。文學政事之奚論。際艱虞而仗孤忠。股肱心膂之是托。國倚柱石之重。豈但廟謨之爰咨。意注安危之時。所以戎權之每畀。玆授卿以南漢山城守禦使判敦寧府事。卿其祗服予訓。勉卒乃功。器械盡詰戎之謨。宜恢餘地之游刃。金湯備固圉之策。更驅熟路之輕車。自禁將而移除。蓋欲內外營之遍試。與知申而迭代。所貴一二臣之同心。於戲。中權之節制申嚴。卿宜益勉。三輔之控禦增重。予其無憂。故玆敎示。想宜知悉。知製敎朴祐源製進
정조 1년
丁酉五月二十七日卯時。上御尊賢閣。都承旨入侍時。行都承旨洪國榮。假注書李兢淵。記事官林錫喆金勉柱。以次進伏訖。國榮曰。夜間聖體。若何。上曰。一樣矣。上曰。用人之道。昨亦言之。而大抵忠邪之辨。自古爲難矣。國榮曰。然矣。自古人君。孰不欲進用君子。退斥小人。而君子之得君甚鮮。小人之誤國相繼。此豈他哉。只緣君德未成。君心未明。逢迎之是好。而違拂之是憚故也。若使君心純正。一意向治。不惑他岐。則雖有小人百輩。豈敢售奸而病國乎。大抵人臣之承順上意。以迎合爲事者。其弊最甚。此是人主明辨處也。上曰。人君必先正其心然後。可以免見欺於小人之患矣。國榮曰。聖敎誠然矣。上曰。左承旨仕進乎。國榮曰。今日爲病狀矣。上曰。左承旨牌招。仍命退。諸臣以次出。
정조 1년
丁酉五月二十七日辰時。上御尊賢閣。軍士房承旨入侍時。右承旨兪彦鎬。假注書柳孟養。記事官林錫喆金勉柱。以次進伏訖。上曰。右承旨曾前選入於知製敎中乎。彦鎬對曰。其時未及登科矣。上曰。承旨例兼知製敎乎。彦鎬曰。承旨則元無例兼之事。只副提學以下玉堂例兼矣。上曰。左承旨入來乎。彦鎬曰。未及入來矣。彦鎬曰。明義錄幾盡飜易。方次第印出。而都承旨上疏。尙未下故。越張入印云矣。上曰。當出給矣。命書傳敎曰。在外禁軍別將改差。其代擬入。命書朴在源疏批。上曰。同副承旨入侍。出榻敎李鎭衡進前。命鎭衡書傳敎曰。當該司謁推考。上曰。向日兵判之言。果是失言矣。彦鎬對曰。以翰林疏辭觀之。則兵判之言。近於無嚴矣。上曰。次對。卽是大朝會。而互相勦說。筵體太不整齊矣。彦鎬曰。果如聖敎矣。近來朝體不嚴。專尙嘵嘵之習。未見肅肅之儀。混堂陛沒體貌。於是極矣。鎭衡曰。筵體練熟。則易致不嚴。無操守之人。但恃筵體之練熟。殿下之容受。無言不到。無事不奏。堂陛之無嚴甚矣。上曰。古則入侍稀罕。使中官出入公事故。不無爲弊之端矣。自先王朝以後。雖小小公事。必召承旨讀奏。自是以來。入侍頻數故。諸臣奏事。小欠敬謹。堂陛由此而不嚴。此亦爲弊之一端也。且聞古言。則諸臣奏事時。觀其注書之記事。徐徐奏達故。記事不難矣。今則非但勦說。且多紛挐。注書何知其言端之如何而記之乎。此弊可謂末如之何矣。彦鎬對曰。果如聖敎矣。命退去。諸臣以次出。
정조 1년
丁酉五月二十七日午時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆金勉柱。醫官慶絢。以次進伏訖。絢奉進湯劑。上進御。上曰。以卿爲禁將。予意有在矣。禁中宿衛之責。專委於卿。而守摠兩營則旣無闕內入直之軍名。雖將任。實無宿衛之道。而至於禁營。旣有入直軍兵。可以從便節制。俾爲捍禦之策矣。國榮曰。聖意所在。臣豈不知。而禁將之任。比諸守禦使。責任尤重。事務最繁。以臣之精力才能。萬無堪承之望。不勝惶悶矣。上曰。予亦非不知職務之稍繁。而專爲宿衛而然矣。國榮讀奏公事訖。上曰。左承旨與守禦使入侍。仍命退。諸臣以次出。
정조 1년
丁酉五月二十七日未時。上御尊賢閣。左承旨守禦使同爲入侍時。左承旨鄭民始。守禦使徐命善。假注書柳孟養。記事官林錫喆金勉柱。以次進伏訖。命善曰。近日旱炎轉甚。此時聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上曰。卿在劇務。常以爲難矣。今移閑軍門。於卿。何如。命善曰。旣無智略。又乏識量。濫受重任。許多軍務。日不暇及故。悶其委屬。日夕惶懼。幸蒙聖恩。捨劇就閑。不勝感幸。命書傳敎曰。方今國勢板蕩。朝象泮渙。夙夜恐懼。不遑寧處。當此之時。予之所以責成而求助。莫先於匡弼之地。而鼎席不備。凡幾月矣。不待日前左右相之奏。而予亦欲備三公者久矣。況當悶旱憂勤之日。尤不容一味玩愒。待明朝卜相之意。遣史官傳諭于左右相。命讀公事訖。命退去。諸臣以次出。
정조 1년
丁酉五月二十七日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。近來夜禁解弛。京城之近處。亦有火賊。而盜竊之患。比比有之云。此非但捕廳不能檢飭而已。亦由於軍門巡邏。全未着意之致也。卿須另飭。俾無如前之弊好矣。國榮曰。夜禁之解弛。誠甚可悶故。臣營則將另加申飭。而第臣之才智無長。精力不多。卽殿下之素所俯燭也。顧此本兼諸任。無非緊重。實難堪承。而他不暇顧。輒皆冒膺。僨事之患。勢所難免故。以是爲悶矣。上曰。卿何過謙乎。禁中宿衛之事。予可以忘憂矣。仍命書公事判付。遂命退。諸臣以次出。
정조 1년
丁酉五月二十七日初更四點。上御尊賢閣。坐直承旨入侍時。左副承旨吳載紹。假注書柳孟養。記事官徐龍輔金勉柱。以次進伏訖。上命書傳敎曰。新除授摠戎使。待下批。卽爲牌招。傳授密符。又命書傳敎曰。中官梁大宜。誤踏啓字。自政院。發牌立庭。嚴加訶責後放送。命讀狀啓訖。命退去。諸臣以次出。
정조 1년
行都承旨洪國榮藥院直。左承旨鄭民始坐。右承旨吳載紹坐直。左副承旨林得浩坐。右副承旨徐有防坐。同副承旨李鎭衡坐直。注書二員未差。假注書李兢淵藥院直柳孟養仕直。事變假注書林雲喆仕。
정조 1년
以香室孝明殿朔祭受押單子。傳于李鎭衡曰。親押親祭。
정조 1년
李鎭衡啓曰。合辭方張之時。兩司無詣臺之員。除在外。疏批未下外。呈告人員。竝卽牌招。何如。傳曰。允。
정조 1년
以掌令朴在源。獻納朴宗來。牌不進罷職傳旨。傳于李鎭衡曰。只推。
정조 1년
傳于吳載紹曰。左承旨入侍。
정조 1년
傳于徐有防曰。工曹判書入侍。
정조 1년
林得浩啓曰。工曹判書具允鈺。依下敎來待矣。傳曰。入侍。
정조 1년
有政。吏批。行判書鄭弘淳進。參判參議未差。同副承旨李鎭衡進啓曰。三和府使。今當差出。而本府以防禦重地。不可不擇差。他道未準朔守令。竝擬。何如。傳曰。允。以權噵爲吏曹參判。兪彦鎬爲吏曹參議。李敬養爲吏曹佐郞。李福源爲同成均。尹衡喆爲宗廟令。鄭光憲爲典獄參奉。李潤禧爲三和府使。柳東亨爲禮賓參奉。兼春秋單金觀欽。領議政金尙喆。左議政鄭存謙。右議政徐命善。承文都提調徐命善。
정조 1년
兵批。判書蔡濟恭病。參判金魯鎭病。參議鄭述祚病。參知徐有元入直進。同副承旨李鎭衡進。副司直金夏村李文源趙鎭寬。
정조 1년
承旨前望單子入之。以林得浩爲承旨。
정조 1년
以承旨房望筒。傳于吳載紹曰。仍。
정조 1년
徐有防啓曰。吏曹參議兪彦鎬。旣在闕中。不爲肅謝。直爲出去。事甚未安。推考警責何如。傳曰。允。
정조 1년
李鎭衡啓曰。卽者待敎林錫喆。檢閱金勉柱。因兵曹判書蔡濟恭上疏。謂有情勢。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 1년
又啓曰。卽者待敎徐龍輔。因檢閱金勉柱徑出。謂有館規。不爲入直。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 1년
以待敎徐龍輔。牌不進罷職傳旨。傳于鄭民始曰。朝於初牌。旣命只推。更出再牌。則今幾日入之後。始入初牌傳旨。此何擧措。當該注書。當處分。知名現告以入。
정조 1년
傳于李鎭衡曰。年少新進之處義。雖或過當。而至於徐龍輔。毫無可引之端。而强爲引嫌。一違猶不敢。況再違乎。然則參下小官。將出三牌乎。待敎徐龍輔爲先罷職。令該府。拿問定罪。
정조 1년
又傳于曰。徐龍輔供辭。專不成說。此供辭勿施。更爲捧供以奏。而若或漫漶納招勿爲捧入。
정조 1년
吏曹口傳政事。待敎單徐龍輔。
정조 1년
傳于林得浩曰。不知左右史不備乎。當該承旨。從重推考。
정조 1년
傳于李鎭衡曰。藝文館書吏。令攸司科治。
정조 1년
吳載紹啓曰。莫重軍號。不爲精書以入。致勤下敎。事極駭然。當該兵曹堂上。推考警責。何如。傳曰。何必推考罷職。
정조 1년
傳于林得浩曰。昨日標信誤傳宣傳官。明日令兵曹。決棍五度。
정조 1년
吳載紹。以司僕寺內乘。以一二提調意啓曰。兼內乘沈公燁。今月二十七日。遭母喪矣。其代。令該曹口傳差出。以爲推移入直之地。何如。傳曰。允。
정조 1년
敎摠戎使李柱國書。王若曰。中宸起鼓鼙之思。方注隆眷。北城專鈐轄之任。用錫殊章。一以委之。再斯可矣。顧玆摠戎之雄閫。掌我甸服之重兵。參廳廟謨。地望如三局大將。專管軍務。節制同諸路兵營。近京都而成咽喉之形。保障斯係。築臨津而按金湯之固。安危所關。北閫外控禦之方。寧忽苞桑之戒。兼轂下宿衛之責。政須干城之材。惟卿。系出璿潢。志堅氷蘗。鞱略有過人之譽。粵自妙齡。器宇稟如虎之姿。酷似乃舅。威望克著於笠轂。知有緩急可恃之才。踐歷已遍於閫藩。庸嘉淸愼自守之操。惟重寄可屬之子。眷諸帥無踰於卿。玆授卿以摠戎使。卿其深惟倚畀之恩。益思報效之義。總錢穀經理之務。復就熟路之輕車。備陰雨綢繆之憂。更試錯盤之利器。於戲。畿輔之凋殘轉甚。應有宿弊之增前。鍊臺之號令更申。尤宜新規之善後。故玆敎示。想宜知悉。知製敎沈有鎭製進
정조 1년
司諫林蓍喆疏曰。伏以臣。虛縻職名。已過旬望。而曾不得出一言。論一事。以副我聖上虛佇之盛意。屢次登筵。只事謄傳。臣心愧懼。若隕淵谷。迺者臣七耋偏母素抱貞疾。居常凜綴之中。忽自昨日。重添暑症。吐泄竝作。寒熟交攻。痰塞胸膈。呼吸不通。身委床笫。轉側須人。目下症形。實有朝夕之憂。而臣以終鮮之身。若少離側。則藥餌之試。扶將之節。替當無人。以此情勢。離捨詣臺。萬無其望。當此憫旱憂勤之日。懲討方張之時。仰瀆私懇。極知猥褻。而徒畏煩聒。不敢早暴。則是自阻於天地父母之前。而只增其鎭日違傲之罪也。玆於召牌之下。不得不疾聲呼籲。冒煩崇聽。伏乞聖慈。亟削臣職。以便救護。仍治臣罪。以肅朝綱。千萬幸甚。答曰。省疏具悉。爾其勿辭。救護母病。
정조 1년
兼兵曹判書蔡濟恭疏曰。伏以臣。居然衰落。神精昏且憒矣。莫愼者筵奏。而臣不能知愼莫嚴者史草。而臣不能知嚴。致有兩內翰聯章非斥。不當言而言。誠如其言。則臣固受而爲罪。設或一二語脈。與臣所言者。有所不同。究其意則尊史閣也。祕史筆也。臣方爲聖朝賀年少簪筆之臣。能擧其職。何敢較挈爲哉。雖然史閣之事。於已何與。而朕舌莫捫。人言隨至。昏憒之失。至此極矣。以若昏憒。恬不知恥。尸居於國之重任。則四方嗤點。必有百倍於目下。譏斥臣身。雖不足恤。其如貽羞朝廷何哉。臣方治書將上。此際有禁軍別將擬入之命。其身之請譴不暇。其可以行政擬人乎。揆以事理。尤宜亟賜變通。伏乞聖慈。將臣本兼諸任。竝行鐫免。以嚴邦憲。以謝人言。千萬幸甚。批答出傳敎。
정조 1년
待敎林錫喆。檢閱金勉柱疏曰。伏以臣等。日前兵曹判書蔡濟恭奏對之際。竊有所慨惋者。相率陳章矣。卽伏見蔡濟恭疏本。則其所遣辭。外若引咎。而實不自反。語似巽嫩。而實加嘲侮。至以一二語脈之有所不同。直歸之於指無爲有之科。目之以年少癡騃。無足較挈者然。噫。臣等雖無似。其職則史職也。其筆則直筆也。豈可以誣人之所不言。而勒人之所不道哉。伊時重臣之所對。不但臣等之詳聞。入侍諸臣耳聞而目擊者也。臣等豈敢以一毫爽實之言。加之於人乎。臣等昨日陳疏之時。忙忙構草。果有一二句語之漏却者矣。今此重臣疏中。所謂語脈不同云者。果指此而言乎。臣等請畢其說焉。重臣之史草之無足可觀。亹亹不已。拖及於肅廟朝實錄。至以爲實錄中所載記者。好惡不公。是非各殊。篇篇句句。論斷不同。何足爲百代之信史云云。噫。若有異同。不足爲信。果如重臣之言。則實錄修正之後。安于金櫃。藏之名山。雖人君。不得見焉。雖鬼神。亦莫竊焉者。適足爲一代之空言。當世之文具而止耳。噫。傳說祕史眩惑群聽。此是自家本來相傳之法。而甚至於咫尺前席。敢以不當言之言。因端質言。若是其無嚴。此非素所蓄積。則必有所以然而然也。史錄之尋常私傳。其罪當戮。載在本館古事。況於莫重賓對。大臣在前。三司在後。史官亦在左右。筵體至嚴。國綱斯在。噫。彼重臣。旣非當着之事。又非歷詢之地。則氣雖豪健。語雖玲瓏。豈敢以史草實錄。祕以不傳之言。橫加非議。末乃以無足徵信等說。張皇奏對於君父之前。然則比之於私相傳說者。其罪尤當如何。若如重臣之言。史草不足觀。實錄無足信。則其於褒貶之際。如彼重臣輩。恣意肆氣。羞辱朝廷者。將無所懲畏也。此所以臣等之仰屋竊歎者也。其疏曰。年少簪筆。爲聖朝賀。堂堂淸朝之上。有此駭聽聞蔑紀綱之擧。臣等以爲。可爲弔而不可爲賀也。且年少等語。尤不襯着。臣等之所陳。若或不槪於重臣之心。則發明之。可也。論斥之。可也。不此之爲。乃以年少二字。容易加之。凌侮無餘。是固臣等之自取。而其於淸朝之厚風。亦不當如是也。臣等愚魯蔑劣。百不猶人。至於簪筆之任。尤不近似。固知溺職之罪。不待人言而自分矣。竊恐莫重史閣。因臣等而不重。莫嚴史筆。由臣等而不嚴。臣等何敢冒沒蹲仍。以爲辱淸選而羞搢紳也哉。臣等於昨夕治疏將上之際。門鑰已下。人待有命。不得已徑宿直次。今始略陳短章。徑出禁扃。伏乞聖明。俯垂諒察。亟遞臣等之職。以重史閣。以快人心。不勝幸甚。批答出傳敎。
정조 1년
丁酉二十八日卯時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官徐龍輔。以次進伏訖。國榮曰。夜聞聖體。若何。上曰。一樣矣。上曰。翰林之擧。豈不太過乎。朝廷以堂陛爲重。此是輔國重臣。而年少二字之外。亦無他語。則其在相待之道。固不當若是也。國榮曰。翰林之事。誠過矣。上曰。闕內巡檢等事。守宮大將亦有管領之例。卿須種種申飭。可也。國榮讀奏卜相單子。上曰。今日政事。將出吏參乎。國榮曰。似當差出矣。上曰。卜相單子。往傳于大臣。使之加卜以入。仍命退。諸臣以次出。
정조 1년
丁酉五月二十八日辰時。上御興政堂。大臣入侍時。領議政金尙喆。左議政鄭存謙。左副承旨吳載紹。假注書柳孟養。記事官崔禧延。記注官金鳳顯。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。鼎席不備。常以爲悶矣。今乃卜相。允協輿望。臣等不勝喜幸。上曰。右相非但樹立之卓越。才器德望。允合輔相之職。國事民事。庶賴而匡濟。卿尋一心共貞。以效匡弼之之責。尙喆尋曰。臣尋之居是職。已過周歲。而未嘗出一言。論一事。以贊治化。臣等之有無。不足關於國家。而至於右相。旣有樹立。且協輿望。見識器量。非臣等之所可及也。方當一初之政擢以爰立。國事甚幸。上曰。相臣之兼帶將任。有前例乎。尙喆曰。取考謄錄。則多有兼帶之例矣。上曰。或無拘礙之事乎。尙喆曰。別無拘礙者矣。上曰。然則敎書頭辭。以右相書之乎。尙喆曰。似然矣。上曰。禁將之爲守禦使時。別無親率軍兵故。心常虛疎矣。自除禁將以後。延和門一哨軍。以禁營入番。統領而居。自此宿衛頗緊。良可幸也。尙喆曰。臣等亦以爲幸矣。上曰。翰林疏大臣見之否。尙喆曰。未及見之矣。上曰。初疏則歸之於年少氣銳。不足深責。而至於再疏滿紙詬罵。張皇噴。無復餘地。加以誅戮等語。輕易說去。有若重臣有罔赦之罪。然此何事也。國之待史官。只令假之以筆以重史體而已。至於堂陛。不可不嚴。此等之類。不可尋常處之。命載紹。讀翰林疏。令大臣就見。載紹讀訖。上曰。何如。尙喆曰。辭語太涉過矣。存謙曰。以重臣泛泛之說看作時。翰林溺職之罪者。尤涉過矣。上曰。林錫喆則必不辦此。金勉柱以渠家好疏之伎倆爲之。其家之人。必不當若是矣。命讀兵曹判書蔡濟恭疏。命書傳敎曰。雖非兵判。朝廷尙多老臣。疏辭殊涉太傲。此上疏給之。兵曹判書蔡濟恭從重推考。又命書傳敎曰。翰林二人之初疏。不啻爲年少氣銳之致。故略其過而批其疏矣。所謂二人者。又呈一疏。而張皇噴薄。專事鑿空。其無嚴畏之心。實有倍於兵判對辨之章矣。大抵兵判伊日之筵奏。實有不審之失。而及其對辨。毫無箚着。翰林之語。則翰林之所以曰。以史錄之私傳。其罪當戮。重臣筵奏。比之私傳。尤當如何云。然則重臣之筵奏。厥罪果至於誅戮猶輕乎。疏中其他云云等說。於渠猶是薄物細故。史官自史官。堂陛亦自堂陛。重臣以輔國之資。無大段之罪。則小官何必如是放恣詆斥乎。至於金勉柱。予則曰。無足怪也。自來渠家好上疏之伎倆。渠旣獨擺脫乎。初疏之批旣存重史官之意。今又不可一味假借。待敎林錫喆。檢閱金勉柱。先削職。後禁推。又命書傳敎曰。只晝講。命大臣先退。命書傳敎曰。昨授禁將。以本營之任。而闕內長領百餘名軍兵而宿衛矣。闕內各處巡檢。兵曹摠府外。毋得爲之。而禁將之直宿。亶爲宿衛。則豈無點閱之擧。雖以守宮大將言之。巡審闕內。則況兩局重任乎。從今延和門入直禁衛軍。自當晝則巡檢。夜則摘奸。而除啓稟爲之。至於闕內各處宿衛軍兵。亦令無時摘奸。違法者棍治於騎省。以嚴紀律。以重宿衛事。禁衛大將洪國榮。牌招聽傳敎。上曰。注書出去。以大臣之兼帶將任。終涉。如何。更考前例以奏事。問于大臣。賤臣承命出問後回奏曰。更考謄錄。則故相李台佐李宜顯。拜相後。皆辭免兼帶。仍爲許解云矣。上曰。大臣更爲入侍。出榻敎尙喆存謙進伏。上曰。更思之。相臣之兼帶將任。多有拘礙之事。何以爲之乎。尙喆曰。俄者。史官出傳下敎故。引近例以奏。而將任兼帶。終有掣礙之事矣。上曰。謄錄入之。賤臣持入。上曰。都承旨入侍。都承旨洪國榮進伏。上謂國榮曰。相臣之兼帶將任。何如。國榮對曰。臣未知前例之如何。而旣是南漢守禦使。則必有報備局者。豈以大臣而有報狀之事乎。然則似此事。亦有掣礙矣。尙喆曰。然則用近例。似好矣。存謙曰。無妨矣。尙喆曰。雖用近例。右相出仕後。辭疏之前。不可出代矣。上曰。然矣。右相幾疏後。可以出仕乎。尙喆曰。三疏可以出仕矣。臣亦三疏後。始肅命矣。命退去。諸臣以次出。
정조 1년
丁酉五月二十八日巳時。上御尊賢閣。左副承旨入侍時。左副承旨鄭民始。假注書李兢淵。記注官崔禧延金鳳顯。以次進伏訖。上曰。翰林徐龍輔。尙不承牌乎。民始曰。姑無牌去來矣。上曰。年少新進何敢如是乎。若不卽入來。當禁推。卽爲申飭。賤臣承命出傳。上曰。右相非但有樹立。爲人休休有長者風。今日拜相。亦云晩矣。民始曰。然矣。常於國事。必欲竭誠報效。此實可貴矣。上曰。文獻備考兵考卷持入。賤臣承命奉進。上命民始讀奏。上曰。古以守禦使。或謂兵使。或謂上使。注書出傳于大臣。使之考見文跡。賤臣承命出傳。上曰。近來軍門紀律解弛。無復緩急之可恃。豈不寒心乎。雖曰積弊。猝難盡祛。若以修擧爲事。則月計雖不足。歲計將有餘矣。民始曰。凡事必得人然後。可以修擧矣。上曰。更設政府署事之規。而亦使六曹。復其舊法。備邊司則只付邊事。似好矣。民始曰。政府復設。則備邊司自當只管其邊事。似爲名實相稱之道矣。上曰。翰林囚單子之尙不捧入。何故也。卽爲催促。仍命退。諸臣以次出。
정조 1년
丁酉五月二十八日午時。上詣孝明殿。行晝茶禮入侍時。左承旨鄭民始。左副承旨吳載紹。右副承旨徐有防。假注書柳孟養。記事官崔禧延。記注官金鳳顯。以次侍立訖。上具衰服。就板位上。俯伏哭。在位者皆哭。通禮啓請止哭。上止哭。四拜訖。仍詣盥洗位盥手。有防承水。載紹沃水。民始進巾受巾。上詣尊所西向立。載紹酌酒。有防受酒。上詣香案前跪。有防奉爐。民始奉香。上三上香訖。載紹進盞。有防奠盞。上降復位俯伏哭。在位者皆哭。通禮啓請止哭。上止哭。四拜訖。還齋室。諸臣遂退出。
정조 1년
丁酉五月二十八日申時。上御尊賢閣。藥房副提調。持湯劑入侍時。副提調洪國榮。假注書柳孟養。記事官崔禧延。記注官金鳳顯。醫官慶絢。以次進伏訖。上曰。兼史出去。招松都主人祈雨祭狀啓。胡不入來云乎。知入。禧延承命出問後。回奏曰。近來無往來之便故。不知消息云矣。上曰。湯劑還爲持去。夕入侍。更爲持入。絢奉湯劑先退。上曰。徐龍輔旣不參聽於筵中。又不干涉於疏事。則徑出已極怪訝。旣爲出牌。則屢違召命。其所處義。自同。與林錫喆金勉柱者然。年少新進。此何道理。國榮曰。以其兩僚之被譴。不敢晏然。陳章徑出。無或怪也。而初旣不參涉於本事。則一味違召。亦涉未妥矣。臣與徐有防。屢書勸入。而終是固執。尙不入來。未知其所執之如何矣。上曰。此非渠之所自爲也。金勉柱輩。必慫慂而然也。上曰。同副承旨工曹判書入侍。出榻敎命退去。諸臣以次出。
정조 1년
丁酉五月二十八日申時。上御奠賢閣。工判入侍時。工曹判書具允鈺。同副承旨李鎭衡。假注書柳孟養。記事官崔禧延。記注官金鳳顯。以次進伏訖。上曰。徐龍輔事。此何故也。徑出已極怪訝。而又是違牌。此豈年少新進事君之道乎。鎭衡曰。林錫喆金勉柱之引義陳章。雖甚過矣。年少翰林之事。無或怪也。而至於徐龍輔。則隨衆引義至爲徑出違牌之境。年少之故。不能周思而然矣。上曰。此非渠之意見。林錫喆金勉柱輩。必慫慂而至於此矣。鎭衡曰。林錫喆輩。豈有慫惥之理。渠亦豈可聽慫慂而爲此擧乎。此乃所見之執滯而然也。上曰。以林錫喆金勉柱輩言之。蔡濟恭之疏。少無爲引之語。而發怒於年少二字。滿紙構捏。至以殺戮等語輕易擬諸人。重臣失言之過。有何關係。而擬以極律乎。鎭衡曰。觀其疏辭。太涉過矣。豈可以一時失言。至於此極乎。上謂允鈺曰。朝廷出一大臣矣。允鈺對曰。爲世道萬幸矣。上曰。修理之役。幾何爲之乎。允鈺對曰。大處幾盡畢役。而小小頹圮處。尙遠矣。上曰。誠正閣動駕前。可以畢役乎。允鈺對曰。似未及矣。命工判先退。命書傳敎曰。今者新命。予豈私卿。從此國事朝象。倚以爲重。不啻若中流砥柱。卿何庸巽辭例讓。今不多誥。須速造朝。輔予寡昧。玆命知申。用布小子之意。上曰。此傳諭。注書出傳於都承旨。往諭于右相之意傳之。賤臣奉傳諭。出傳于都承旨洪國榮。上曰。承旨前望單子入之。出榻敎上曰。新除授承旨牌招察任。出榻敎命書司諫林蓍喆疏批。命退去。諸臣以次出。
정조 1년
丁酉五月二十八日酉時。上御尊賢閣。坐承旨入侍時。同副承旨李鎭衡。假注書柳孟養。記注官金鳳顯。記事官徐龍輔。以次進伏訖。上謂龍輔曰。爾之所執處義。何等處義乎。必有所見。而然其詳奏之。龍輔對曰。聖敎至此。惶恐不知所達矣。上曰。林錫喆金勉柱。旣非父兄。則何必聽其指揮。至違君命乎。雖父兄之言。不敢以荐違君命。況敢其僚官之慫慂。作此無嚴之擧乎。龍輔對曰。初不周思。猥自違逋。不勝惶悚矣。上曰。翰林之職。所以明是非。論善惡。而自家處義。旣如是不善。則何以明事之是非。論人之善惡乎。朝牌暮違。是何道理。以何所執。至爲君命之有所不受者然乎。爾是善處義者。旣呈肅拜單子。則肅拜未下之前。欲出而不可得。可以見處義如何。卽爲退去。任自爲之。龍輔惶恐不敢退。上曰。今者不退。亦違君命。其速退去。龍輔退出。上曰。徐龍輔旣承嚴敎出去。必不在於屋內。注書出去問之。賤臣承命出問後回奏曰。方在於藥房云矣。上曰。注書出去。招藝文館書吏。以汝之翰林。旣承嚴敎出去。當露處俟勘。不可偃在屋內。身爲館吏。何不引導官員乎。嚴問以奏。賤臣承命出問後回奏曰。聖敎旣如是嚴重故。方來廣達門外待罪云矣。命退去。諸臣以次出。
정조 1년
丁酉五月二十八日戌時。上御尊賢閣。藥房副提調持湯劑入侍時。副提調洪國榮。假注書李兢淵。記注官金鳳顯。醫官慶絢。以次進伏訖。絢奉進湯劑。上進御。上曰。徐龍輔之處義。豈不萬萬可駭乎。渠以年少新進。强引不當引之事。屢違召命。此何分義耶。國榮曰。林錫喆金勉柱。雖涉過中。猶有所執。而至於徐龍輔。則誠萬萬不當矣。然而此是年少之致。似不必深責矣。上曰。徐龍輔方在何處乎。國榮曰。今方待令於閤外矣。上曰。卿見右相乎。國榮曰。俄者逢見。以爲夢想之外。擢拜相職。惶懍之極。罔知攸措云矣。上曰。俄者兵曹堂上。以草書。書軍號。事甚可駭矣。國榮曰。似是素不善書之致也。上命退。諸臣以次出。
정조 1년
行都承旨洪國榮藥院直。左承旨鄭民始坐直。右承旨吳載紹坐。左副承旨徐有防坐直。右副承旨李鎭衡坐。同副承旨閔鍾燮在外。注書二員未差。假注書李兢淵藥院直柳孟養仕直。事變假注書林雲喆仕。
정조 1년
李鎭衡啓曰。合辭方張之時。諫院無詣臺之員。除在外呈辭入啓受由外。獻納朴宗來牌招。何如。傳曰。允。
정조 1년
吳載紹啓曰。刑曹啓目罪人供辭。與問目措語相同。致勤下敎。原啓目纔已還給。使之更修整以入。而該曹之不能檢察。誠極未安。當該堂上。推考警責。何如。傳曰。允。
정조 1년
徐有防啓曰。兵曹判書蔡濟恭。禁軍別將望擬入事。已有成命。而昨日旣違召命。今日又不擧行。其在事體。極爲未安。卽爲牌招。使之擬入。何如。傳曰。允。
정조 1년
又啓曰。兵曹判書蔡濟恭。牌不進推考傳旨。今方捧入。而禁軍別將擬入事。命下之後。連違召命。終不擧行。明日親押時。雲劍望。亦不擬入。其在事體。誠極未安。更卽牌招。使之斯速擧行。何如。傳曰。允。
정조 1년
又啓曰。兵曹判書蔡濟恭。再牌不進。推考傳旨。纔已捧入。而連爲召命。禁軍別將望。尙不擬入。其在事體。誠極未安。所當更請牌招。而一日三牌。有傷事體。何以爲之。敢稟。傳曰。更爲牌招。
정조 1년
鄭民始啓曰。禮曹判書洪樂性。依下敎。來待矣。傳曰。入侍。
정조 1년
又啓曰。新除授同副承旨閔鍾燮。時在京畿驪州地。斯速乘馹上來事。下諭。何如。傳曰。依啓。
정조 1년
李鎭衡啓曰。明日次對。兩司當爲進參。除在外受由外。呈告人員。竝待開門牌招。以爲推移入侍之地。何如。傳曰。允。
정조 1년
徐有防。以兵曹言啓曰。依傳敎。再昨日標信誤傳宣傳官南愼五。決棍五度之意。敢啓。傳曰。知道。
정조 1년
領議政臣金尙喆箚曰。伏以臣。昨詣賓廳。忽伏承首揆晉拜之命。惶恐隕越。莫省攸措。及登前席。天語諄諄。責之以過謙。勉之以匪懈。藹然如父詔子。仰聆聖諭之敷心。不覺感淚之盈眶。念臣不肖。無所短長。而荷兩朝不世之遇。中書一席。依舊自在。上天雨露。殆若獨偏。臣雖無狀。豈不欲竭知殫誠。以效萬一之報。而奈此駑力已盡。驢技已窮。何哉。臣所進昨年國挽中。追先報後誠徒切。薄質菲才願莫伸云者。卽臣眞情實狀。揣分量已。非不知早自引免。而朝家多事。有非言私之時。鼎席不備。實無得間之路。雖不得不至今遲徊。區區乞退之情。譬如縛者之求解。痿者之不忘起。而不惟不得退。乃反循序而進。俯仰恧蹙寧有是哉。噫。逢千一淸明之會。處左右匡弼之列。仰贊新化。相須寅亮。斯乃人臣之至願。況今枚卜惟吉。輿望允叶。如使臣。有可以協力推車。則此時此任。抑何心飾讓爲哉。第臣蒲柳早謝。桑楡已暮。隔氣作祟。聰聽漸失。痰暈頻發。健忘特甚。筵席奏事之際。苟非笏記。輒多遺失之狀。僚席之所知。聖鑑之所燭也。神精之消落如此。疾病之侵尋又如此。而方當暵乾太甚。聖心焦勞之時。仍因蹲據。强所不强。終至僨誤。自速罪戾。則臣雖不足言。其亦何補於國事哉。昨日祗肅。勢非獲已。而反復思惟。理難仍冒略具短箚。仰暴情實。倘蒙聖慈。俯垂鑑諒。亟賜鐫免。則非臣之幸。卽國家之幸也。臣無任瞻天祈懇之至。答曰。省箚具悉卿懇。以晉秩首揆。卿雖上箚控辭。顧今求治之時。元輔重任。捨卿奚先。況於昨日前席。予有所敷心之諭。卿何不諒予小子慇懃之志。復事呈入文字。有若循舊例者然哉。予不多誥。卿須體此至意。卽起視事。弘濟時艱。仍傳曰。此批答。遣史官。傳諭于領議政。
정조 1년
丁酉五月二十九日卯時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官徐龍輔。以次進伏訖。國榮曰。夜間聖體。若何。上曰。一樣矣。國榮曰。日熱轉酷。而雨意愈邈矣。上曰。渴悶可勝。又將設行祈雨祭矣。命書傳敎曰。今夏亢旱。可謂極無。此月將晦。霈意愈邈。民事其判。此將奈何。重以凄風冷霧。朝聚夕起。此皆由於寡人之過。而亦何弛修省之道乎。再次祈雨祭。不卜日。再明日受香。而若未得大霈之滂沱。則間或有霏灑時。該曹及該房。切勿以停止一款。容易煩稟事。亦爲分付。國榮曰。當此悶旱之時。過用聖慮之中。日熱又酷。此時保嗇之道。不容少忽。孝明殿朔祭。以攝行下敎。似好矣。上曰。卿懇如此。當下敎矣。上曰。左承旨同副承旨入侍。賤臣承命出傳。左承旨鄭民始。同副承旨李鎭衡進前。上曰。孝明殿朔祭攝行。親押代押。出榻敎上命國榮先退。命民始鎭衡。分讀各道狀啓訖。上曰。徐龍輔之處義。豈不可駭乎。民始曰。徐龍輔則比諸林錫喆金勉柱。尤涉過中矣。上曰。林錫喆金勉柱事。亦甚可駭矣。新進口氣。豈可如是乎。鎭衡曰。疏語太欠忠厚矣。上曰。近來禁府之罪人。亦入於長房乎。民始曰。曾於先朝因下敎。毁撤房堗矣。上命退。諸臣以次出。
정조 1년
丁酉五月二十九日午時。上御熙政堂。晝講。詣臺臺臣。同爲入侍時。特進官金華鎭。同知事吳載純。參贊官林得浩。侍讀官沈有鎭。檢討官朴祐源。假注書李兢淵。記注官金鳳顯。記事官徐龍輔。宗臣安春君烿。武臣許𡨶。掌令朴在源。以次進伏訖。上讀前受音。有鎭進讀春秋。自葬陳桓公。止知聖人治國如指掌之說矣。上又讀新受音訖。有鎭曰。周王伐鄭之擧。不可謂之天討故。孔子於天王。不書天字。以寓貶意矣。胡傳曰。移討陳魯。則可謂天討。此只就陳魯。與鄭罪犯之有大小而論也。臣以謂周禮九伐之法。元無親征之制。其時周王。命師致討。則可謂之天討。而如果親征。則雖伐陳魯。亦不可謂之天討。此等處。胡傳亦似有未盡者矣。經曰大雩下大文。又曰螽是不雨也。魯之雩。雩于上帝。此僭禮也。胡氏亦引泰山。不如林放之訓。以譏之。以是觀之。上帝豈有孚格于非禮之祭乎。然則魯之不雨。宜矣。今日亢暘斯酷。而我國雩祀。只祭我國山川及社稷。則典禮得宜。且我殿下悶旱。頃日絲綸及今日傳敎。皆辭旨惻怛。日前入侍。聖衷渴悶。敎意勤摯。聽聞所及。在下臣民。莫不感頌而欽仰。民心所在。天意可見孚格而靈應。庶幾乎捷於桴鼓。而見今雨意邈然。誠悶迫矣。桑林之禱。則言未已。大雨方數千里。而今則不然。蓋殿下之誠敬。猶有所未及於成湯而然也。殿下勿以其如此。而少弛警惕之念。恐懼修省之方。靡不用極。聖而益聖。尤加勉勵。則至誠而不動者。未之有也。畢竟滂沱之澤。庶可翹足而待。若然則成湯不必專美于有商。以是爲期。夙宵對越之念。終始如一。深有望於殿下焉。上曰。所陳。果好矣。可不體念乎。祐源曰。此章曰春秋天子之事。述天理而時措之也。天理之理字。卽義理之理字。今明義錄一編。乃一部春秋也。義理益明。國是大定。而三司大同之論。尙今靳允。群情抑鬱此天理。猶有所未盡處也。春秋述天理三字。爲今日第一義。而凡日用事爲之間。天理流行無往不在。伏願殿下。益加操存省察之工。一動一靜。一政一令。必循天理。以合時措之宜焉。上曰。下番所奏。亦好矣。載純曰。儒臣皆已仰奏。別無可達之文義。而傳中端本二字。其義爲正心。自古論治道。必以此爲要者。人主必先正其心而後。政令百爲。無不出於正矣。周之天子。不能正心故。征伐而不得其當。此所以正心。爲人君之急務矣。華鎭曰。文義。諸臣旣皆仰奏。別無可達之語矣。第因旱雩祭。有國之所重。而魯以諸侯。不雩於其國之山川。而雩于上帝故。特書一大字。以貶其不當祭而祭者。亦可見春秋謹嚴之意矣。得浩曰。臣則別無可達之文義矣。上命經筵先退。在源曰。請大靜縣爲奴罪人金壽賢。依律處斷。上曰。不允。請黑山島荐棘罪人述海。設鞫嚴問得情。上曰。不允。請罷五月庭試榜。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請南海縣竄配罪人金載順。亟令王府。設鞫嚴問。上曰。不允。請故判書李潭。亟施追削之典。上曰。不允。仍命臺臣先退。上曰。今番翰林之上疏。承旨則以爲。何如。得浩曰。新進事。恐似太過。而臣未能的知其何如矣。上曰。新進之習。豈不可駭乎。承旨之家。素好如此高激之論耶。得浩曰。臣家。素不爲高激之論矣。上曰。他承旨入侍。賤臣承命召入。同副承旨李鎭衡進前。上命得浩先退。命書傳敎曰。奏對太無模稜。左副承旨林得浩遞差。仍命退。諸臣以次退出。
정조 1년
丁酉五月二十九日未時。上御尊賢閣。都承旨入侍時。行都承旨洪國榮。假注書柳孟養。記注官金鳳顯。記事官徐龍輔。以次進伏訖。上命讀嶺南雨澤狀啓。上曰。嶺南雨澤。雖不周洽。比諸諸道最勝。甚幸。國榮曰。非但嶺南之最勝。三南雨澤。往往有洽足處云。非畿內兩西之比也。上曰。來月初八日。卽肅廟忌辰也。先王朝。每於是日。獻酌於璿源殿。而昨年闕禮。予庸愴悼。予將以繼述之意。當行酌獻禮。百官若入參。則服色磨鍊難便。當自內。行禮矣。國榮曰。聖敎甚好矣。繼志述事。卽人君之盛事。而先大王奉先之誠。殿下繼而行之。凡在瞻聆。孰不欽仰。上曰。所重在焉。此不可以傳敎。分付。當召禮判分付。好矣。國榮曰。好矣。上曰。禮判入侍。出榻敎國榮曰。八日酌獻禮。則何日動駕乎。上曰。七日可當動駕矣。國榮曰。八日卽爲還宮乎。上曰。然矣。命退去。諸臣以次出。
정조 1년
丁酉五月二十九日申時。上御尊賢閣。禮判入侍時。行禮曹判書洪樂性。右承旨徐有防。假注書柳孟養。記注官金鳳顯。記事官徐龍輔。以次進伏訖。上謂樂性曰。來月初八日。卽肅廟忌辰也。先王朝。每於是日。行酌獻禮於璿源殿。予欲繼先志。將於八日。行酌獻禮。禮曹草記取稟。八月一體取稟。此後每年。亦依例草記。可也。樂性曰。當依下敎擧行矣。上曰。卿方帶尙方提調乎。樂性曰。然矣。上曰。自內所乘小輿。年久傷破。不堪用。自尙方。更爲造入。可也。命禮判先退。命讀領相箚子。賜批。命書傳敎曰。行副司直閔鍾燮。承旨除授。又命書傳敎曰。再次祈雨祭獻官。依日前下敎。以重臣塡差。諸執事亦爲另加擇差。又命書傳敎曰。昨日忘未下敎矣。中官亦有越捧之例故。翰林徐龍輔。有越捧之命。而更思。幺麽小官。罪旣不輕。則繫之犴狴。投之嶺海。無所不可。何必越捧。有若位高之臣然哉。此雖小事。適足以啓此輩縱恣之一端。待敎徐龍輔越捧下敎。卽爲爻周。上曰。新除授承旨牌招察任。出榻敎命退去。諸臣以次出。
정조 1년
丁酉五月二十九日戌時。上御尊賢閣。藥房副提調持湯劑入侍時。副提調洪國榮。假注書李兢淵。記注官金鳳顯。記事官徐龍輔。醫官慶絢。以次進伏訖。絢奉進湯劑。上進御。上曰。遇災減膳。雖似應文之事。而其在恐懼之道。不可竝與此等而廢之矣。國榮曰。聖敎誠然矣。進德修政。實爲畏天之本。避殿減膳。不過畏天之末。而欲務其本。則亦不可廢其末也。上曰。卿言。是矣。命書傳敎曰。詩不云乎。神之格思。不可度思。矧可斁思。誠意未格。一霈尙靳。至於減膳。雖是修省中備例之事。而亦不趁卽下敎。豈非予斁思之一端乎。自今日。減膳十日事。分付廚院。國榮曰。兵判連日違召。事甚未安。宜有飭敎矣。上命書傳敎曰。兵判之連日違召。分義寒心。待明朝。更爲牌招。上曰。奉常寺祭酒二甁入之事。分付。仍命退。諸臣以次出。
정조 1년
傳于鄭民始曰。晝講次對。同爲入侍。
정조 1년
傳于鄭民始曰。副提調持加減心腎湯入侍。
정조 1년
又傳于曰。禮房承旨。馳詣宗廟景慕宮奉審後。諸執事進排官。摘奸以來。
정조 1년
傳于徐有防曰。時囚罪人林錫喆金勉柱。竝放送。
정조 1년
以掌令朴在源。獻納朴宗來。牌不進罷職傳旨。又傳于曰。只推。
정조 1년
傳于鄭民始曰。京畿御史。與北漢御史。明日同爲入侍。
정조 1년
徐有防。以都摠府言啓曰。今日入直內三廳武兼禁軍及殺手等。當爲中日習射。而自上。方在減膳中。復膳間。依例姑停之意。敢啓。傳曰。知道。
정조 1년
又啓曰。卽伏見所下此漢暗行御史李敬養書啓。則末端不書年月。莫重奏御文字。致有此不審之擧。事甚未安。原書啓。還爲出給。更爲修整以入。而當該御史。推考警責。臣亦有矇然不察之失。惶恐待罪之意。敢啓。傳曰。認以年月之漏書而還下乎。然則抑亦瑣矣。該房之替當。不已疲乎。左副承旨徐有防推考。
정조 1년
丁酉五月三十日寅時。上御尊賢閣。都承旨入侍時。行都承旨洪國榮。假注書李兢淵。記注官金鳳顯。記事官徐龍輔。以次進伏訖。國榮曰。夜間聖體。若何。上曰。一樣矣。上曰。近來軍門之習陣。有名而無實。此甚可悶矣。大抵治兵之道。貴乎精而不貴乎多。苟欲其精。則不敎而何哉。各營軍兵。不爲不多。而實無緩急可恃者。此專由於將臣不善敎鍊之致也。卿於習陣等事。着意爲之。好矣。國榮曰。昇平日久。將臣恬憘而然矣。雖欲使軍兵。精銳可用。此非一朝一夕之可爲。惟當漸次敎訓然後。可以成精鍊之卒矣。上曰。然矣。上曰。聞近來習陣時。大將晩後出去故。軍卒每有饑乏之患云。早爲出去。好矣。仍命退。諸臣以次出。
정조 1년
丁酉五月三十日巳時。上御尊賢閣。左承旨入侍時。左承旨鄭民始。假注書柳孟養。記注官金鳳顯。記事官徐龍輔。以次進伏訖。上曰。今日賓對。何不入來乎。民始曰。一番陳疏後。將欲行公故。今日則不得進參矣。上曰。晝講時刻已過。而詣閤遲滯。至於停止之擧故。大臣請推承旨玉堂。此政院遲滯乎。民始對曰。司謁出傳下敎故。政院玉堂則卽爲詣閤矣。上曰。然則此司謁遲滯之故也。推考擧條勿出。可也。上曰。雨意漠然。民事誠爲罔涯。屢次祈雨。冥應愈邈。此實予誠意未格之致。自顧誠淺。不勝焦悶。民始對曰。今則民事萬萬遑急矣。上曰。至於東北。則昨年已經大無。艱辛督運。僅僅救濟。而今年若又判歉。則東北之民。幾將無類。尤切焦迫。民始曰。東北專以黍粟。耕種黍粟。卽是旱草。雖亢旱。胚胎時若得雨。則可以免凶云。今不必深慮矣。命退去。諸臣以次出。